কলকাতা-দিল্লি রুটে গ্রীষ্মকালে যাত্রীসংখ্যা অনেকটা বেড়ে যায়। প্রথমত, গরমের ছুটির সময়ে অনেকেই কুমায়ুন, গাড়োয়াল হিমালয় বা কাশ্মীরে বেড়াতে যান। এছাড়াও সারা বছরই কলকাতা-দিল্লি রুটে যাত্রীসংখ্যা প্রচুর থাকে। 
তাই গরমের সময়ে এই অতিরিক্ত যাত্রীসংখ্যা সামাল দেওয়ার জন্য একটি স্পেশাল ট্রেন চালু করতে চলেছে রেল দফতর। আগামী ১৪ মে থেকে এই নতুন ট্রেন চালু হবে। সপ্তাহে একদিন এই ট্রেন চলবে। প্রতি শনিবার হাওড়া থেকে এই ট্রেন ছাড়বে বিকেল ৩টে ২০ মিনিটে। দিল্লি পৌঁছবে পরের দিন ১টা ৪৫ মিনিটে। 
এই বিশেষ ট্রেনটির নাম দেওয়া হয়েছে ‘সুবিধা’। ডাউন ট্রেনটি প্রতি রবিবার ৬টা ৪৫ মিনিটে দিল্লি থেকে ছেড়ে পরের দিন হাওড়া প‌ৌঁছবে বিকেল ৪টে ৪০ মিনিটে। এই বিশেষ ট্রেনটি ১৪ মে থেকে ১৯ জুন পর্যন্ত চলবে। এই ট্রেনে থাকছে তিনটি এসি ৩ কোচ এবং ১৪টি স্লিপার কোচ। ধানবাদ, গয়া, মোগলসরাই, এলাহাবাদ এবং কানপুরে হয়ে ট্রেনটি দিল্লি যাবে বলে জানা গিয়েছে।